Regionsudvalgets udtalelse om "Forslag til Europa-Parlamentets og Rådets afgørelse om interoperabel levering af paneuropæiske e-forvaltningstjenester til offentlige myndigheder, virksomheder og borgere (Idabc)"

(2004/C 73/14)

REGIONSUDVALGET HAR -

under henvisning til "Meddelelse fra Kommissionen om Forslag til Europa-Parlamentets og Rådets afgørelse om interoperabel levering af paneuropæiske e-forvaltningstjenester til offentlige myndigheder, virksomheder og borgere (Idabc)" (KOM(2003) 406 endelig - 2003/0147 (COD)),

under henvisning til Rådets beslutning af 17. juli 2003 om i overensstemmelse med EF-traktatens artikel 156 at anmode om Regionsudvalgets udtalelse herom,

under henvisning til sin formands beslutning af 19. juni 2003 om at henvise det forberedende arbejde til Underudvalget for Kultur og Uddannelse,

under henvisning til sin udtalelse om "Evaluering af Ida-programmet og Ida-programmets anden fase" (CdR 44/98 fin)(1),

under henvisning til sin udtalelse om "Tværeuropæiske datanet mellem administrationerne" (CdR 48/94)(2),

under henvisning til sit forslag til udtalelse (CdR 247/2003 rev.), som blev vedtaget af Underudvalget for Kultur og Uddannelse den 2. oktober 2003 med Risto Koivisto, borgmester for Birkala kommune (FIN/PSE), som ordfører -

på sin 52. plenarforsamling af 19. og 20. november 2003 (mødet den 20. november) enstemmigt vedtaget følgende udtalelse.

1. Regionsudvalgets synspunkter

Regionsudvalget

1.1. anser Kommissionens forslag om det nye Idabc-program for særdeles nødvendigt og afgørende, bl.a. i forbindelse med gennemførelsen af Lissabon-strategiens mål,

1.2. er tilfreds med, at det nye forslag til program har taget hensyn til udvalgets tidligere synspunkter om de regionale og lokale myndigheders vigtige rolle i opbygningen af det europæiske informationssamfund, og konstaterer, at de regionale og lokale myndigheder i EU er klar til at deltage i et omfattende samarbejde med henblik at udvikle en mere interoperabel offentlig administration med et højere serviceniveau,

1.3. konstaterer, at de tidligere Ida-programmer med deres gode og konkrete resultater har bidraget betydeligt til den offentlige administrations interoperabilitet i EU, idet man er enig med Kommissionen i, at en videreudvikling af eksisterende produkter og tjenester bør være et centralt aspekt af programmet,

1.4. understreger, at de regionale og lokale myndigheder ikke primært bør ses som brugere af de paneuropæiske e-tjenester, men i lige så høj grad som producenter af dem,

1.5. går ud fra, at Kommissionen træffer de fornødne foranstaltninger med henblik på at udvikle koordinationen mellem EU-programmer med samme målsætninger som Idabc,

1.6. mener, at de regionale og lokale myndigheder på grund af deres centrale og specielle rolle bør have indflydelse på den politiske og strategiske styring af programmet, hvilket f.eks. kan ske ved at sikre tilstrækkelig ekspertise i styringsudvalget eller det rådgivende udvalg, som Kommissionen muligvis opretter,

1.7. konstaterer, at programmet ikke må føre til en øget isolering af EU's offentlige administration i den øvrige verden, og anser udvikling af standarder for interoperabilitet for en forudsætning for et bredt internationalt samarbejde,

1.8. understreger de regionale og lokale myndigheders store betydning som leverandører af offentlige tjenester, der gør hverdagen lettere for borgere og virksomheder og som bl.a. bidrager betydeligt til gennemførelsen af målene om fri bevægelighed,

1.9. påpeger især, at større anvendelse af informations- og kommunikationsteknologi i den offentlige administration samt en hurtig, rentabel, effektiv og sikker tværeuropæisk informationsudveksling med inddragelse af de forskellige regionale niveauer ikke blot vil føre til en udvikling af tjenesterne, men også til større produktivitet, hvad angår administrationens aktiviteter, og dette aspekt i henseende til et bedre tværinstitutionelt samarbejde mellem administrationerne bør være afgørende, når man træffer beslutning om, hvilke projekter der skal gennemføres inden for programmets rammer,

1.10. anser det for vigtigt, at man sikrer tilstrækkeligt med ressourcer på alle forvaltningsniveauer med henblik på programmets aktiviteter og gennemslagskraft og anmoder Kommissionen om at sørge for, at der afsættes tilstrækkeligt med EU-midler til de i forslaget nævnte mål om øget produktivitet.

2. Regionsudvalgets henstillinger

Henstilling 1

Artikel 3

>Oprindeligt forslag>

e) fremmer det interinstitutionelle samarbejde mellem Fællesskabets institutioner og mellem disse og de nationale, regionale og lokale offentlige myndigheder, herunder de nationale og regionale parlamenter

>Ændret forslag>

e) fremmer det interinstitutionelle samarbejde mellem Fællesskabets institutioner og mellem disse og de nationale, regionale og lokale offentlige myndigheder, herunder de nationale og regionale parlamenter samt samarbejde på nationalt plan mellem alle offentlige myndigheder

Begrundelse

Ida-programmets projekter finder primært sted mellem medlemsstaterne. Samarbejde mellem Fællesskabet og de regionale og lokale myndigheder er vigtigt, men der er også en anden afgørende succesfaktor, hvis målene skal gennemføres, nemlig at samarbejdet på nationalt plan mellem alle offentlige myndighedsniveauer fungerer effektivt.

Henstilling 2

Artikel 11

>Oprindeligt forslag>

1. Kommissionen bistås af et udvalg, der benævnes "Udvalget for Telematik mellem Administrationerne" (TAC-udvalget), som består af repræsentanter for medlemsstaterne, og som har Kommissionens repræsentant som formand.

>Ændret forslag>

1. Kommissionen bistås af et udvalg, der benævnes "Udvalget for Telematik mellem Administrationerne" (TAC-udvalget), som består af repræsentanter for medlemsstaterne, samt af én repræsentant for de regionale myndigheder og én repræsentant for de lokale myndigheder, og som har Kommissionens repræsentant som formand.

Begrundelse

Medlemsstaternes repræsentation sikrer tilstrækkelig ekspertise i udvalget vedrørende udvikling af kommunikationen mellem Kommissionen og medlemsstaterne. Et centralt mål i Idabc-programmet er imidlertid udvikling af paneuropæiske tjenester. Regioner og kommuner leverer hovedparten af de offentlige tjenester i EU, og netop disse tjenester har afgørende indflydelse på borgernes og virksomhedernes hverdag samt deres fri bevægelighed. De regionale og lokale myndigheders ekspertise i udvalget vil positivt påvirke gennemførelsen af de i artikel 1, stk. 2, litra a), b) og d) nævnte mål samt fremme udbredelsen af god praksis i overensstemmelse med mål h).

Henstilling 3

Artikel 12

>Oprindeligt forslag>

2. Evalueringen fastslår, hvilke fremskridt der er gjort, og den aktuelle status med hensyn til de projekter af fælles interesse og horisontale foranstaltninger, som er angivet i henholdsvis bilag I og II.

Ved evalueringen undersøges også de gavnlige virkninger for Fællesskabet af de paneuropæiske e-forvaltningstjenester og infrastrukturtjenesterne med hensyn til udbygningen af de fælles politikker og det institutionelle samarbejde for så vidt angår offentlige myndigheder, virksomheder og borgere set i forhold til de udgifter, Fællesskabet har haft, og der udpeges emner for mulige forbedringer, ligesom det kontrolleres, at der er synergi med andre fællesskabsaktiviteter til fremme af paneuropæiske e-forvaltningstjenester og infrastrukturtjenester.

>Ændret forslag>

2. Evalueringen fastslår, hvilke fremskridt der er gjort, og den aktuelle status med hensyn til de projekter af fælles interesse og horisontale foranstaltninger, som er angivet i henholdsvis bilag I og II.

Ved evalueringen undersøges også de gavnlige virkninger for Fællesskabet, medlemsstaterne og de regionale og lokale myndigheder af de paneuropæiske e-forvaltningstjenester og infrastrukturtjenesterne med hensyn til udbygningen af de fælles politikker og det institutionelle samarbejde for så vidt angår offentlige myndigheder, virksomheder og borgere set i forhold til de udgifter, Fællesskabet har haft, og der udpeges emner for mulige forbedringer, ligesom det kontrolleres, at der er synergi med andre fællesskabsaktiviteter til fremme af paneuropæiske e-forvaltningstjenester og infrastrukturtjenester.

Begrundelse

Evalueringen bør omfatte programmets virkning på produktiviteten og udviklingen af tjenesterne i den offentlige administrations forskellige dele, samt beskrive resultaterne på det regionale og lokale myndighedsniveau.

Henstilling 4

Artikel 15

>Oprindeligt forslag>

2. Det finansielle referencebeløb til gennemførelse af fællesskabsaktionen under denne afgørelse er, med forbehold for overensstemmelse med de kommende finansielle overslag, for perioden fra 1. januar 2007 til 31. december 2009 på 89,6 mio. EUR, hvoraf:

i) 44,2 mio. EUR til projekter af fælles interesse,

ii) 45,4 mio. EUR til horisontale foranstaltninger.

>Ændret forslag>

2. Det finansielle referencebeløb til gennemførelse af fællesskabsaktionen under denne afgørelse er, med forbehold for overensstemmelse med de kommende finansielle overslag, for perioden fra 1. januar 2007 til 31. december 2009 på >S>89,6>/S> 109,6 mio. EUR, hvoraf:

i) >S>44,2>/S> 54,2 mio. EUR til projekter af fælles interesse,

ii) >S>45,4>/S> 55,4 mio. EUR til horisontale foranstaltninger.

Begrundelse

Det foreslåede program kan have stor indflydelse på de offentlige myndigheders produktivitet og på udviklingen af paneuropæiske e-forvaltningstjenester. Hvis programmet skal være effektivt, skal det sikres tilstrækkelig finansiering ved at overføre midler fra mindre vigtige mål.

Henstilling 5

BILAG I

>Oprindeligt forslag>

B. FÆLLESSKABSPOLITIKKER OG -AKTIVITETER

>Ændret forslag>

B. FÆLLESSKABSPOLITIKKER OG -AKTIVITETER

>Oprindeligt forslag>

...

>Ændret forslag>

...

>Oprindeligt forslag>

17. Informationssystemer, der giver de nationale parlamenter og civilsamfundet mulighed for at deltage i lovgivningsprocessen.

>Ændret forslag>

17. Informationssystemer, der giver de nationale og regionale parlamenter og civilsamfundet mulighed for at deltage i lovgivningsprocessen.

Begrundelse

Der bør tages højde for de lovgivende regionale parlamenters særlige rolle, når informationssystemer udvikles.

Henstilling 6

BILAG II

>Oprindeligt forslag>

B. STRATEGISKE AKTIVITETER OG STØTTEAKTIVITETER

>Ændret forslag>

B. STRATEGISKE AKTIVITETER OG STØTTEAKTIVITETER

>Oprindeligt forslag>

...

>Ændret forslag>

...

>Oprindeligt forslag>

3. Støtteaktiviteter, der iværksættes med henblik på udbredelsen af god praksis i anvendelsen af informationsteknologi til offentlige myndigheder, f.eks.:

a) rapporter, websteder, konferencer og generelt initiativer, der henvender sig til offentligheden

b) overvågning, analyse og webstedsformidling af initiativer og god praksis vedrørende e-forvaltningsaktioner på medlemsstats- og fællesskabsniveau samt på internationalt niveau

c) fremme af udbredelsen af god praksis vedrørende offentlige myndigheders anvendelse af f.eks. software med åben kildekode.

>Ændret forslag>

3. Støtteaktiviteter, der iværksættes med henblik på udbredelsen af god praksis i anvendelsen af informationsteknologi til offentlige myndigheder, f.eks.:

a) rapporter, websteder, konferencer og generelt initiativer, der henvender sig til offentligheden

b) overvågning, analyse og webstedsformidling af initiativer og god praksis vedrørende e-forvaltningsaktioner på medlemsstats-, regionalt, kommunalt og fællesskabsniveau samt på internationalt niveau

c) fremme af udbredelsen af god praksis vedrørende offentlige myndigheders anvendelse af f.eks. software med åben kildekode.

Begrundelse

De regionale og lokale myndigheder spiller en vigtig rolle som producenter af e-tjenester og er afgørende for gennemførelsen af programmets mål.

Bruxelles, den 20. november 2003.

Albert Bore

Formand for

Regionsudvalget

(1) EFT C 251 af 10.8.1998, s. 1.

(2) EFT C 217 af 6.8.1994, s. 32.